title: 2012/458/UE: Decizia Băncii Centrale Europene din 17 iulie 2012 privind subdelegarea competențelor de acordare, reînnoire sau extindere a acreditărilor (BCE/2012/15)

text:
               4.8.2012

               RO

               Jurnalul Oficial al Uniunii Europene

               L 209/17

         DECIZIA BĂNCII CENTRALE EUROPENE
   din 17 iulie 2012
   privind subdelegarea competențelor de acordare, reînnoire sau extindere a acreditărilor
   (BCE/2012/15)
   (2012/458/UE)
   COMITETUL EXECUTIV AL BĂNCII CENTRALE EUROPENE,
   având în vedere Decizia BCE/2011/8 din 21 iunie 2011 privind procedurile de acreditare în materie de mediu și de sănătate și securitate pentru producerea de bancnote euro (1), în special articolul 2 alineatul (3),
   având în vedere Decizia BCE/2010/22 din 25 noiembrie 2010 privind procedura de acreditare a calității pentru producătorii de bancnote euro (2), în special articolul 2 alineatul (4),
   întrucât:

               (1)

               Comitetul executiv are competența de a adopta toate deciziile privind acreditarea în materie de mediu și de sănătate și securitate a producătorilor, în conformitate cu articolul 2 alineatul (3) din Decizia BCE/2011/8, și acreditarea privind calitatea, în conformitate cu articolul 2 alineatul (4) din Decizia BCE/2010/22 (denumite colectiv în continuare „acreditările”), și de a subdelega competențele de acordare, reînnoire sau extindere a acreditărilor unuia sau mai multor membri ai acestuia.

               (2)

               Un număr mare de acreditări individuale acordate sau reînnoite anual intră în sfera de aplicare a Deciziilor BCE/2011/8 și BCE/2010/22. Prin urmare, pentru simplificarea procedurii de acreditare, Comitetul executiv apreciază necesar și potrivit să subdelege competențele de a acorda, reînnoi sau extinde acreditări membrului Comitetului executiv în competența căruia se află Direcția bancnote.

               (3)

               Pentru salvgardarea responsabilității colective a Comitetului executiv, membrul Comitetului executiv căruia îi sunt subdelegate aceste competențe ar trebui să prezinte Comitetului executiv un raport anual cu privire la deciziile privind acreditările,

         ADOPTĂ PREZENTA DECIZIE:
   Articolul 1
   Subdelegarea competențelor
   Comitetul executiv subdeleagă următoarele competențe membrului Comitetului executiv în competența căruia se află Direcția bancnote:

               (a)

               acordarea sau reînnoirea acreditării depline privind calitatea în temeiul articolului 3 alineatul (4) și al articolului 7 din Decizia BCE/2010/22;

               (b)

               acordarea sau extinderea acreditării temporare privind calitatea în temeiul articolului 4 alineatul (3) și al articolului 10 din Decizia BCE/2010/22;

               (c)

               acordarea sau reînnoirea acreditării privind mediul în temeiul articolului 6 din Decizia BCE/2011/8;

               (d)

               acordarea sau reînnoirea acreditării privind sănătatea și securitatea în temeiul articolului 8 din Decizia BCE/2011/8.

         Articolul 2
   Obligația de raportare
   Membrul Comitetului executiv în competența căruia se află Direcția bancnote prezintă Comitetului executiv un raport anual cu privire la deciziile privind acreditările adoptate în temeiul articolului 1.
   Articolul 3
   Intrarea în vigoare
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Frankfurt pe Main, 17 iulie 2012.

            Președintele BCE

         Mario DRAGHI

      (1)  JO L 176, 5.7.2011, p. 52.

      (2)  JO L 330, 15.12.2010, p. 14.